'भारत में खेलने का टीम पर कोई दबाव नहीं'  
अफरीदी का यह भी मानना था कि यदि भारत और पाकिस्तान के बीच विश्व कप का फाइनल होता है तो यह क्रिकेट और दोनों देशों के संबंधों के लिए अच्छा होगा।
पाकिस्तान के कप्तान शाहिद अफरीदी ने कहा है कि यदि उनकी टीम क्रिकेट विश्व कप के नाक आउट चरण के लिए क्वालीफाई कर लेती है तो वह भारतीय धरती पर खेलने के लिए पूरी तरह से तैयार है और इस दौरान उनके खिलाड़ियों पर कोई अतिरिक्त दबाव नहीं होगा।  अफरीदी ने गुरुवार को आयोजित एक संवाददाता सम्मेलन में कहा, हम भारत में खेलने के दबाव के अभ्यस्त हैं और यदि हमें अपने नाक आउट चरण के मैच भारत में खेलने पड़े तो हम इसके लिए पूरी तरह से तैयार हैं।  हरफनमौला खिलाड़ी का यह भी मानना था कि यदि भारत और पाकिस्तान के बीच विश्व कप का फाइनल होता है तो यह क्रिकेट और दोनों देशों के संबंधों के लिए अच्छा होगा। उन्होंने कहा, भारत के खिलाफ मुम्बई में फाइनल में खेलना हमारे लिए विश्व कप की सबसे अच्छी समाप्ति होगी, क्योंकि मेरा हमेशा से ही यह मानना रहा है कि दोनों देशों के बीच क्रिकेट संबंधों ने भारत और पाकिस्तान को एक दूसरे के नजदीक आने में मदद की है।  अफरीदी ने यह भी कहा कि टीम के खिलाड़ी मुम्बई आतंकवादी हमले के बाद पहली बार भारत यात्रा पर जाने और वहां खेलने के बारे में काफी सोच रहे हैं। उन्होंने कहा, हमले के बाद काफी कुछ हुआ है लेकिन इससे पहले भी हम कई बार भारत गए हैं और तनावपूर्ण स्थितियों में खेला है। हालांकि यह सभी चीजें हमारे सामने बाद में आएंगी। वर्तमान समय में हमारा मुख्य ध्यान इस टूर्नामेंट के लिए गति को बनाये रखना है।